Die Bokke voel dit: Die WB is hier! | Netwerk24
Deur Tinus van Staden 13 September 2019 12:33
Toe hulle Vrydagoggend opstaan, het dit hulle getref: Die Wêreldbeker-toernooi is nou amptelik hier.
“Ek dink die ganse Japan het vanoggend wakker geword met die wete dat die Wêreldbeker hier is en ek is seker al die ander spanne sal dieselfde gevoel as ons beleef,” het Rassie Erasmus, die Springbok-afrigter, Vrydag by sy eerste amptelike WB-nuuskonferensie gesê.
Rassie Erasmus, die Springbok-afrigter, Vrydag by sy eerste amptelike Wêreldbeker-nuuskonferensie. Foto: Gallo Images
Vrydag was die 12de oggend wat die Bokke in Japan wakker geword het. Dit was egter die eerste dag van hul amptelike WB-verpligtinge.
“Ons het vanoggend in busse met Wêreldbeker-embleme op gery, anders as die gewone Kagosjima-busse. Die beamptes het Wêreldbeker-hemde gedra, ons het ons akkreditasie rondom ons nekke gedra by die oefenveld. Jy kan beslis ’n verskuiwing in die atmosfeer voel,” sê Erasmus.
Die Bok-breier sê die span het vir drie hoofdoelwitte gehad toe hy vroeër as die ander spanne in Japan aangeland het.
Eerstens wou hulle aan die Japanse kultuur gewoond raak.
“Die kultuur is baie anders as in Suid-Afrika. Ek dink ons is nou gewoond aan hoe die mense hier dink en optree,” sê hy.
Ek het nog nooit by ’n WB-toernooi gesien dat die mense van die gasheerland jou eie embleem, die Springbok-embleem, dra nie. Dit is ongelooflik.
Die volgende doelwit was om “wedstrydtyd teen teenstanders van gehalte” agter die blad te kry. Dít, sê Erasmus, het hulle in die sege met 41-7 oor Japan reggekry.
“Hulle het baie strawwe mededinging gebied en ons het daardie wedstryd boonop gewen, so daardie boksie is afgetiek.
Home is where the heart is ????
RWC hype is building.
“Derdens, en dit is waaroor almal hier praat, wou ons aan die toestande gewoond raak. Dit is baie anders in Suid-Afrika. Nie net met die hitte nie, maar ook die bedompigheid.
“Daardie was die drie grootste doelwitte. Dan wou ons ook as ’n span nader aan mekaar kom en dít het ons ook gedoen.”
Siya Kolisi, die Springbok-kaptein, en sy spanmaats moes Vrydagoggend vir die eerste keer hul Wêreldbeker-akkreditasie om die nek dra. Foto: Gallo Images
Die Bokke het hul tyd in Kagosjima terdeë geniet, sê Erasmus. Hulle het plaaslike kos soos soesji geëet en die kaptein, Siya Kolisi, sê, hy het selfs ’n vulkaan gaan besoek wat uitgebars het terwyl hy daar was.
Die breier sê die Japanse publiek is opsigtelik in rep en roer oor die toernooi.
“Ek het nog nooit by ’n WB-toernooi gesien dat die mense van die gasheerland jou eie embleem, die Springbok-embleem, dra nie. Dit is ongelooflik,” sê Erasmus.
“Dit laat ons baie welkom en trots voel. Ek dink die Japanse mense kan ook baie trots wees op hoe verwelkomend hulle is.”
Met die eerste deel van hul sending voltooi, vertrek die Bokke Saterdag na Tokio, waar die werklike missie begin.
Van nou af fokus die Bokke uitsluitlik op hul openingswedstryd op 21 September teen die All Blacks in Jokohama.
It's been a warm welcome for the @Springboks and captain Siya Kolisi at #RWC2019 pic.twitter.com/KMbZx2luKs
Erasmus, wat meen die Springbok-span het sy lot omgekeer deur meer bestendig te wees, sê daar is bitter min te kies tussen Suid-Afrika en Nieu-Seeland voor volgende naweek se wedstryd.
“Daar is bitter min verskil tussen ons en Nieu-Seeland in die laaste vier wedstryde wat ons teen mekaar gespeel het,” sê Erasmus.
“Volgende naweek gaan weer ’n naelbytwedstryd wees. Dit is moeilik om te sê wie die wedstryd gaan wen, dit kan iets kleins soos ’n aanslaan, ’n skepdoel of ’n skeidsregterbeslissing wees.
“Ons sal goed voorberei, soos wat ons vir die laaste 18 toetse voorberei het. Soms speel geluk ’n groot rol.
“Ek dink spanne nr. 1 tot 6 op die wêreldranglys het ’n kans in dié toernooi.”
Nederlaag teen All Blacks nie einde van wêreld
Stutplan: Rassie kan soos in 2005 met voorrye woeker